На основу члана 119. став 1. тачка 1), а у вези са чланом 83. став 9. Закона о основама система образовања и васпитања ("Службени гласник РС" бр.88/2017, 27/2018 – др. Закон, 10/2019, 6/2020, 129/2021 и 92/2023), Школски одбор Техничке школе "Нови Београд", на седници одржаној 27.02.2024. године, донео је

**ПРАВИЛНИК**

**О УПОТРЕБИ МОБИЛНОГ ТЕЛЕФОНА У**

**ТЕХНИЧКОЈ ШКОЛИ „НОВИ БЕОГРАД“**

**I ОСНОВНЕ ОДРЕДБЕ**

**Члан 1.**

Овим Правилником се уређује употреба мобилних телефона од стране ученика, родитеља ученика односно других законских заступника ученика (у даљем тексту: родитељи), запослених и трећих лица у Техничкој школи „Нови Београд“ (у даљем тексту: Школа)

**Члан 2.**

Поштовањем овог правилника обезбеђује се успешно одвијање образовно-васпитног процеса, висок ниво радне дисциплине, концентрације и безбедности у Школи и превентивно делује на појаву дигиталног насиља у Школи.

**II УПОТРЕБА МОБИЛНИХ ТЕЛЕФОНА ОД СТРАНЕ УЧЕНИКА**

**Члан 3.**

Коришћење мобилних телефона за време часова од стране ученика је забрањено.

Телефони морају били искључени за време трајања часова.

За време трајања часова ученик је обавезан да одложи мобилни телефон на катедру.

Ученици могу користити мобилни телефон у току часа, само уз дозволу наставника, у циљу обраде одговарајуће наставне јединице.

За време писмене провере знања ученика и усменог одговарања, употреба мобилног телефона сматраће се као намера и злоупотребе истог у сврху поступка оцењивања и третираће се као тежа повреда обавезе ученика из чл.83 став 3. тачка ЗОСОВ-а.

**Члан 4.**

Ученици имају право да у току малог и великог одмора телефоне користе за комуникацију звањем или слањем СМС порука.

Сликање и снимање других ученика, наставника, наставног процеса у току трајања наставе или у време одмора, у Школи или дворишту Школе је забрањено.

Уколико се утврди да је ученик користио фотографије или снимке других ученика, наставника или запослених Школе, постављао их на друштвене мреже, против ученика ће бити покренут васпитно-дисциплински поступак у складу са Законом, важећим прописима и општим актима Школе.

**Члан 5.**

Ученици су обавезни да за време образовни-васпитног рада поштују забрану употребе мобилног телефона и свих других средстава којима се може ометати рад.

**III УПОТРЕБА МОБИЛНИХ ТЕЛЕФОНА ОД СТРАНЕ НАСТАВНИКА И ДРУГИХ ЗАПОСЛЕНИХ**

**Члан 6.**

Наставници имају могућност да за време часа, у сврху наставе и у циљу лакше презентације материјала планираног за обраду одговарајуће наставне јединице користе мобилни телефон. У друге сврхе, коришћење мобилног телефона или других средстава којима се може ометати редован процес рада је забрањено.

Наставници и стручни сарадници су такође дужни да за време свих седница и састанака органа школе, Школског одбора, Наставничког већа и других стручних већа, тимова и комисија исте не користе, осим за позив директору, дежурном наставнику или обезбеђењу.

**Члан 7.**

Уколико ученик не преда телефон на почетку часа и користи телефон, паметан сат или друго електронско средство без дозволе наставника, наставник ученика одмах уписује у напомену у ес-Дневник. Ученик, који је користио телефон без дозволе је обавезан да на захтев наставника преда телефон наставнику, који га по завршетку часа предаје дежурном наставнику и обавештава родитеља о томе.

**Члан 8.**

Сви запослени су дужни:

1) да се придржавају Правила понашања у Школи и других општих аката Школе;

2) да за време образовно-васпитног рада поштују одредбе овог правилника о употреби мобилног телефона;

**Члан 9.**

Наставници су одговорни за спровођење забране коришћења мобилног телефона за време трајања часова. Они су дужни да на почетку часа утврде да су сви ученици предали своје телефоне, да их усмено упозоре да ће у случају задржавања телефона бити уписани у Ес-дневник и да ће им у том случају телефон бити привремено одузет и предат дежурном наставнику.

**IV УПОТРЕБА МОБИЛНИХ ТЕЛЕФОНА ОД СТРАНЕ РОДИТЕЉА И ТРЕЋИХ ЛИЦА**

**Члан 10.**

Родитељи и трећа лица (у даљем тексту: остала лица) обавезни су да поштују Правила понашања и друге опште акте Школе.

**Члан 11.**

Родитељ, поред обавезе које су заједничке за сва остала лица, имају следеће обавезе:

1) да се одазову на позив одељењског старешине, психолога или наставника и директора Школе због злоупотребе мобилних уређаја од стране ученика;

2) да сарађују са одељењским старешином и предметним наставницима у вези са употребом и коришћењем мобилног телефона;

3) да приликом доласка у школу утишају свој телефон, а на родитељским састанцима, седницама и скуповима које организује Школа искључе свој мобилни телефон;

4) да поштују распоред часова и одмора и не упућују позиве ученицима док су на настави, а у хитним случајевима упуте позив на телефон школе,

5) да обавезно обавесте одељењског старешину о промени броја мобилног телефона;

6) да пружају подршку Школи у остваривању васпитног рада у циљу поштовања одредаба овог правилника;

Строго је забрањено сликање или снимање ученика, наставника, других запослених и трећих лица у Школи, испред Школе или у дворишту Школе без њихове изричите дозволе.

**V ЗАВРШНЕ ОДРЕДБЕ**

**Члан 12.**

Према ученицима и запосленима који чине повреде обавеза и повреде забрана примењиваће се мере које су утврђене Законом или општим актом Школе.

Према родитељима, односно другим законским заступницима и трећим лицима који чине повреде Правилника понашања Школе и повреде забрана, примењиваће се мере које су превиђене законом.

**Члан 13.**

Након ступања на снагу овог Правилника, одељењске старешине су дужне да упознају своје ученике и њихове родитеље са овим Правилником.

**Члан 14.**

Овај правилник ступа на снагу осмог дана од дана објављивања на огласној табли Школе.

ПРЕДСЕДНИК ШКОЛСКОГ ОДБОРА

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Дејан Реметић

Овај Правилник објављен је на огласној табли Школе дана \_\_\_\_\_\_\_\_\_\_ 2024. године.

Овај Правилник ступа на снагу \_\_\_\_\_\_\_\_\_\_\_\_2024. године.

Секретар

\_\_\_\_\_\_\_\_\_\_\_\_\_\_\_\_\_\_

Снежана Крстајић